Det var ikke kun AaB, der tjente millioner af kroner i superligasæsonens afgørende minutter.

Også Danske Spil var svært tilfreds med, at Esbjerg udlignede to minutter før tid i Randers og dermed sendte hjemmeholdet ned i 1. divison - i stedet for AaB. Det mål sparede Danske Spil for 1,3 millioner kroner, oplyser DR Nordjylland. - Vi overvurderede AaBs evner inden sæsonen og satte dengang en AaB-nedrykning til odds 60. Og det var der rigtigt mange, der spillede på, fortæller odds-sætter Steen Madsen. Faktisk så mange, at AaB som nedrykker blev spillet af de fleste spillere i Danske Spil. Derimod spillede stort set ingen på Randers som nedrykker, og derfor blev differencen på 1,3 millioner kroner i Danske Spils favør. En nedrykning ville - ifølge AaBs udregninger - have kostet klubben godt 20 millioner kroner. Det kom hverken bag på spillerne eller Danske Spil, at FC København blev dansk mester. Det gav pengene igen halvanden gang, hvis du havde spillet inden sæsonen.